नई दिल्ली. नरेंद्र मोदी को चुनाव प्रचार समिति के अगुवा के तौर पर बरकरार रखने के बीजेपी के फैसले का असर दिखना शुरू हो गया है। एनडीए गठबंधन में बीजेपी की सहयोगी पार्टी जेडीयू के नेता और बिहार के मुख्यमंत्री नीतीश कुमार ने मंगलवार देर रात हुई पार्टी नेताओं की बैठक में चुनाव के लिए तैयार रहने को कहा है। पार्टी से जुड़े सूत्रों के मुताबिक जेडीयू ने एनडीए से रिश्ता तोड़ने का मन बना लिया है। इस बारे में फैसला जेडीयू की औपचारिक बैठक में जल्द लिया जा सकता है। पार्टी के महासचिव केसी त्यागी ने कहा है कि पार्टी को जिस व्यक्ति (नरेंद्र मोदी की ओर इशारा) के नाम पर ऐतराज है, अगर उसे आगे किया जाएगा तो हमारी पार्टी को गठबंधन के बारे में सोचना पड़ेगा। लेकिन बीजेपी पर इस दबाव कोई असर नहीं दिख रहा है। बीजेपी के प्रवक्ता शाहनवाज हुसैन ने कहा कि गठबंधन में रहना या न रहना जेडीयू का फैसला होगा।
दूसरी तरफ, अगले लोकसभा चुनाव के मद्देनजर यूपीए और एनडीए से समान दूरी बनाने की बात कह चुके ओडिशा के मुख्यमंत्री नवीन पटनायक बुधवार को दिल्ली में 'स्वाभिमान रैली' कर रहे हैं। पटनायक इस रैली में ओडिशा को विशेष राज्य का दर्जा दिए जाने की मांग करेंगे।
hin_Deva hin_Deva